মার্কিন গোয়েন্দা তথ্য ইঙ্গিত দিচ্ছে, উত্তর কোরিয়া অতি গোপনে ইউরেনিয়ামের মজুত ও ক্ষেপণাস্ত্রের ক্ষমতা বাড়ানোর মাধ্যমে তাদের পরমাণু কার্যক্রম এগিয়ে নিচ্ছে। নিয়মিত কোরীয় উপদ্বীপের ঘটনাপ্রবাহের খোঁজ রাখেন এমন যে কেউ এই ‘সিনেমা’ আগেও দেখেছেন। কিমের বাবা ও দাদা এই সিনেমার কাহিনি, চিত্রনাট্য কয়েক দশক আগেই লিখে রেখে গেছেন। সেই সত্তরের দশক থেকে কিমের পরিবার একদিকে পরমাণু অস্ত্র কার্যক্রম চালিয়ে আসছে, অন্যদিকে তারা পরমাণু অস্ত্রমুক্ত কোরীয় উপদ্বীপের কথা বলেছে। তারা একদিকে পরমাণু অস্ত্র বিস্তার রোধ চুক্তিতে সই করেছে এবং যুক্তরাষ্ট্র ও দক্ষিণ কোরিয়ার সঙ্গে সমঝোতা চালিয়ে গেছে, অন্যদিকে দ্বিগুণ গতিতে ইউরেনিয়াম সমৃদ্ধ করেছে।